OŠ „17. oktobar“ u Jagodini dobila je probne modele đačke garderobe. Od sledećeg polugodišta svi đaci, njih oko 800 ukoliko predlog prođe Savet roditelja nosiće uniforme.

„Samo osmaci neće nositi, videćemo da za njih uradimo neke marame. Takođe, uniforme će sledeće godine nositi i prosvetni radnici. Uniforma će koštati 1.000 dinara i može da se plati na dve rate. Prva rata plaća se u januaru. Imamo oko 30 uniformi za socijalno ugrožene koje oni neće plaćati, kaže direktorka OŠ „17.oktobar“ Biljana Milanović.

Milanović je dodala da uvođenje uniformi za razlog nema prljanje i da se školska garderoba ne nosi kako se deca ne bi prljala.

„Neki roditelji pitaju zašto uniforme nemaju duge rukave kako bi se zaštitila odeća. To nije cilj uvođenja uniformi. Radujem se da ćemo biti jedna škola koja ima i vizuelni identitet. Unforma se slaže uz svaku garderobu koja se nosi ispod. Imamo dobvljača iz Turske, materijal je odličan i vrlo kvalitetan. Većina nastavnika je oduševljena, deci se sviđa, idemo na Savet roditelja i ako to prođe, od sledećeg polugodišta bićemo obučeni u školsku garderobu, dodala je direktorka OŠ ,,17.oktobar“

Kako je ona naglasila, cilj uvođenja školske garderobe je da sva deca izgledaju isto i da ne budu uočljive socijalne razlike. Sa džepa će biti sklonjeno slovo ,,O“ i ostaće samo 17.

Jagodinska osnovna škola je prva u Pomoravlju i treća u Srbiji koja je uvela obavezno nošenje đačke garderobe.

Ako Savet roditelja donese odluku o nošenju đačke garderobe i škola to unese u svoj tvz. kućni red, ne postoje sankcije za nenošenje već kako je istakla Milanović, dete može da ide u drugu škola gde se uniforme ne nose.

„Radi se o poštovanju kućnog reda škole koga moramo da se pridržavamo. Sve škole u razvijenim zemljama sveta imaju đačku garderobu, ali mi ne možemo sebi da priuštimo na primer sakoe za dečake što bismo voleli.“

Uniforme je osmislila profesor likovne kulture Nataša Krstić.